
1 စီၤပီလူး ဒီးစီၤစံလၤ ဒီးစီၤတံၤမသ့း, စံးဘၣ် ပှၤသ့းစၤလနံဖိ အတၢ်အိၣ်ဖှိၣ် လၢပပၢ်ယွၤဒီး ပကစၢ်ယ့ၣ်ၡူးခရံာ် အပူၤန့ၣ်, 2 မ်တၢ်ဘျုးတၢ်ဖှိၣ် ဒီးတၢ်ဃူတၢ်ဖိး လၢပပၢ်ယွၤ ဒီးကစၢ်ယ့ၣ်ၡူးခရံာ် အအိၣ်န့ၣ် ဘၣ်သုတက့ၢ်. 3 ပုၢ်သ့ၣ်ဝဲၢ်သ့ၣ်ဧၢ, ပဂ့ၤစံးထီၣ်ပတြၢၤ ယွၤအဘျုးအဖှိၣ် လၢသုဃိတဘိယူၢ်ဃီ, ဒ်တၢ်အကြၢးအဘၣ်အသိး လီၤ. အဂ့ၢ်ဒ်အံၤ, သုတၢ်နာ်ဒိၣ်ထီၣ်ဒိၣ်မး, ဒီးသုတၢ်အဲၣ်လိာ်ကွံလိာ်သုသး ကိးဂၤဒဲးန့ၣ်, အါထီၣ်ဝဲလီၤ. 4 မၤသးဒ်န့ၣ်ဒီး, မ့ၢ်သုတၢ်ဝံသးစူၤ, ဒီးသုတၢ်နာ်, လၢသုဘၣ် တၢ်မၤအၢမၤသီ ဒီးတၢ်နးတၢ်ဖှီၣ်အပူၤ အဃိဒီး, ပဝဲဒၣ်ပကစၢ်ဒၣ်ပဝဲအံၤ, ပပာ်ပသး ကဖၢလၢ လၢသုဂ့ၢ်, လၢယွၤအတၢ်အိၣ်ဖှိၣ်တဖၣ်အပူၤလီၤ. 5 အဝဲန့ၣ် မ့ၢ်တၢ်အုၣ်အသးဘၣ်ဃးဒီးယွၤ အတၢ်စံၣ်ညီၣ်တီလၢ အပာ်သု လၢသုဂ့ၤ ဘၣ်ဃးဒီးယွၤအဘီအမုၢ်, လၢသုတူၢ်တၢ် လၢအဃိစ့ၢ်ကီး အဂ့ၢ်လီၤ. 6 အဂ့ၢ်ဒ်အံၤ, မ့ၢ်တၢ်တီတၢ်လိၤ လၢယွၤ, လၢအကဟ့ၣ်တၢ်နးတၢ်ဖှီၣ် လၢပှၤလၢအမၤနးမၤဖှီၣ်သု, 7 ဒီးလၢအကဟ့ၣ် ပှၤလၢအဘၣ် တၢ်နးတၢ်ဖှီၣ် သုဝဲသ့ၣ်အံၤ, လၢသုကန့ၢ်ဘၣ် တၢ်အိၣ်ဘှံးဒီးပှၤ, ဖဲကစၢ်ယ့ၣ်ၡူး အိၣ်ဖျါထီၣ်လၢမူခိၣ် အိၣ်ဒီးအကလူး ဘၣ်ဃးဒီး အစိအကမီၤ, 8 လၢမ့ၣ်အူလၣ်အပူၤ လၢအကဟ့ၣ်ဆၢတၢ် လၢပှၤတသ့ၣ်ညါဘၣ်ယွၤ, ဒီးပှၤတစူၢ်ဘၣ် ပကစၢ်ယ့ၣ်ၡူးခရံာ် အတၢ်သးခုအကစီၣ် အကတီၢ် လီၤ. 9 အဝဲသ့ၣ် ကဘၣ် အတၢ်ဒဲးဘး လၢတၢ်ဟးဂီၤ အထူအယိာ် လၢယွၤအမဲာ်ညါ, ဒီးအစိအကမီၤအလၤ အကပီၤအအိၣ်, 10 ဖဲအဟဲဝဲ လၢမုၢ်တနံၤန့ၣ် လၢအကဘၣ် တၢ်မၤလၤကပီၤအီၤ လၢအပှၤစီဆှံ, ဒီးကဲထီၣ် တၢ်ကမၢကမၣ်အလီၢ် လၢကယဲၢ် ပှၤလၢအနာ်တၢ်, အကတီၢ်လီၤ. အဂ့ၢ်ဒ်အံၤ, ပတၢ်အုၣ်ပသးန့ၣ် ဘၣ် တၢ်နာ်အီၤ လၢသုန့ၣ်လီၤ. 11 လၢတၢ်န့ၣ် အဃိ ပဘါထုကဖၣ် လၢသုဂီၢ်တဘိယူၢ်ဃီ ဒ်သိး ပကစၢ်ကပာ်သု လၢပှၤဂ့ၤဘၣ်ဃးဒီး တၢ်ကိးက့ၤအီၤ, ဒီးကမၤလၢထီၣ်ပှဲၤထီၣ် ကယဲၢ် တၢ်အဲၣ်ဒိးဘၣ်ဃးဒီး တၢ်မၤဂ့ၤ, ဒီးတၢ်မၤဘၣ်ဃးဒီး တၢ်နာ်, အိၣ်ဒီး တၢ်အစိအကမီၤ, 12 ဒ်သိး ပကစၢ် ယ့ၣ်ၡူးခရံာ်အမံၤ ကဘၣ် တၢ်စံးထီၣ်ပတြၢၤ လၢသုပူၤ, ဒီးသုဝဲ လၢအဝဲဒၣ်အပူၤ, ဒ်ပကစၢ်ယွၤ ဒီးကစၢ် ယ့ၣ်ၡူး အဘျုးအဖှိၣ် အိၣ်ဝဲအသိးန့ၣ်လီၤ.

1 ဒီးပုၢ်သ့ၣ်ဝဲၢ်သ့ၣ်ဧၢ, ပဃ့ကညးသု လၢပကစၢ် ယ့ၣ်ၡူးခရံာ် ဟဲက့ၤဒီး လၢပတၢ်အိၣ်ဖှိၣ်ရိဖှိၣ်ဆူ အအိၣ်အဂ့ၢ်, 2 ဒ်သိး သုသး သုတဟူးတဝး လၢအဆိအချ့တဂ့ၤ, ဒ်သိးသုသုတဘၣ် တၢ်ပျံၤတၢ်ဖုး လၢသး မ့ၢ်ဂ့ၤ, လၢတၢ်ကတိၤ မ့ၢ်ဂ့ၤ, လၢလံာ် ဒ်အဟဲလၢပအိၣ်မ့ၢ်ဂ့ၤ, ဒ်ကစၢ်အမုၢ်နံၤ ကဘၣ်ဘူးတ့ၢ်အသိးန့ၣ် တဂ့ၤ. 3 သုတဒိးလီသုသး လၢတၢ်နီတမံၤ နီတဂၤတဂ့ၤ. အဂ့ၢ်ဒ်အံၤ, တၢ်ကဒံကဒါန့ၣ် မ့ၢ်တဟဲဆိဘၣ်, ဒီးတၢ်ဒဲးဘးပိာ်ခွါ, တၢ်ဟးဂီၤ အဖိခွါ 4 လၢအဂ့ၢ်လိာ်ဘှီလိာ်, ဒီးပာ်ထီၣ်ထီအသး လၢကယဲၢ် တၢ်လၢတၢ်ကိးအီၤလၢကစၢ်, လၢတၢ်ဘါအီၤအဖီခိၣ်, တုၤအဆ့ၣ်နီၤဝဲ လၢယွၤအဟံၣ်ပူၤ, ဒီးဒုးနဲၣ်အသး လၢအမ့ၢ်ယွၤတဂၤန့ၣ်, မ့ၢ်တအိၣ်ဖျါထီၣ်ဒီး, မုၢ်တနံၤန့ၣ် တတုၤဘၣ်ဝဲဘၣ်. 5 မ့ၢ်သုတသ့ၣ်နီၣ်ထီၣ် လၢယအိၣ်ဒံး ဒီးသုအဖၢမုၢ်ဒီး, ယစံးဘၣ်တဲဘၣ်သု လၢတၢ်န့ၣ်တဖၣ်ဘၣ်ဧါ. 6 ဒီးတၢ် လၢအတြီဝဲ ခဲကနံၣ်အံၤ ဒ်သိးအကအိၣ်ဖျါထီၣ် လၢအဆၢကတီၢ်ဒၣ်ဝဲ ဒီး,သုသ့ၣ်ညါလီၤ. 7 အဂ့ၢ်ဒ်အံၤ, ခဲကနံၣ်အံၤဒၣ်လဲာ်, တၢ်အၢ အတၢ်ခူသူၣ်မၤတၢ်လီၤ. ကမၤတၢ်ထဲ လၢပှၤတြီတၢ်ခဲကနံၣ်အံၤ တအိၣ်တြီလၢၤဘၣ် တၢ်အကတီၢ်ဧိၤန့ၣ်လီၤ. 8 တုၤနုၤတစုတၢ်အၢတဂၤန့ၣ် ကအိၣ်ဖျါထီၣ်လီၤ. အဝဲန့ၣ် ပကစၢ်ယ့ၣ်ၡူး ကမၤလၢာ်ကွံာ်အီၤ လၢအထးခိၣ် အသါထီၣ်, ဒီးကမၤဟးဂီၤအီၤ လၢအဟဲန့ၣ် အတၢ်အိၣ်ဖျါလီၤ. 9 အဝဲန့ၣ် ဟဲတၢ်န့ၣ် ကမၤအသး ဒ်မုၣ်ကီၤလံၢ်အမၤတၢ် အသိး, လၢ ကယဲၢ် တၢ်စိတၢ်ကမီၤ, ဒီးတၢ်လီၤလိၢ်လီၤလး ကဘျံးကဘျၣ်, 10 ဒီး လၢ ကယဲၢ် တၢ်လီတၢ်ဝ့ၤ ဘၣ်ဃးဒီး တၢ်တတီတလိၤ ဘၣ်လၢပှၤလၢအကတုၤလၢ တၢ်ဟးဂီၤတဖၣ်အကျါ လီၤ. အဂ့ၢ်ဒ်အံၤ, တတူၢ်လိာ်ဘၣ် တၢ်အဲၣ်ဒိး တၢ်မ့ၢ်တၢ်တီ, ဒ်သိးအကတုၤ လၢတၢ်အုၣ်က့ၤခီၣ်က့ၤအီၤဘၣ်. 11 မၤသးဒ်န့ၣ်ဒီး ယွၤကမၢလီၤ တၢ်လီဆူၣ် လၢအဝဲသ့ၣ် အလိၤ, ဒ်သိးအကနာ် တၢ်ကဘျံးကဘျၣ်, 12 ဒ်သိး ကယဲၢ် ပှၤလၢအတနာ်ဘၣ် တၢ်မ့ၢ်တၢ်တီဘၣ်, ဒီးအဲၣ်ဒိး တၢ်တတီတလိၤဘၣ်ခဲလၢာ်န့ၣ်, ကဘၣ် တၢ်စံၣ်ညီၣ်ဃၣ် အီၤလီၤ. 13 ဘၣ်ဆၣ်ဒီး ပှၤလၢကစၢ်အဲၣ်အီၤသုဝဲ, ပုၢ်သ့ၣ်ဝဲၢ်သ့ၣ်ဧၢ, ပဂ့ၤစံးထီၣ်ပတြၢၤ ယွၤအဘျုးအဖှိၣ် လၢသုဃိ တဘိယူၢ်ဃီ, အဂ့ၢ်ဒ်အံၤ, ယွၤဃုထၢက့ၤသု လၢတၢ်အခီၣ်ထံး ဒ်သိး သုကတုၤ လၢတၢ်အုၣ်က့ၤခီၣ်က့ၤသု လၢတၢ်မၤစီဆှံ ဘၣ်ဃးဒီး သးန့ၣ်, လၢတၢ်စူၢ်က့ၤနာ်က့ၤ တၢ်မ့ၢ်တၢ်တီအဃိလီၤ. 14 ဒီးယွၤကိးက့ၤသုဆူအဝဲန့ၣ် အပူၤ လၢပတၢ်သးခုအကစီၣ်, ဒ်သိး သုကန့ၢ်ဘၣ် ပကစၢ် ယ့ၣ်ၡူးခရံာ် အလၤကပီၤန့ၣ်လီၤ. 15 မၤသးဒ်န့ၣ်ဒီး, ပုၢ်သ့ၣ်ဝဲၢ်သ့ၣ်ဧၢ, အိၣ်ဂၢၢ်ဆိးကျၢၤ, ဒီးဟံးဃာ် တၢ်သိၣ်တၢ်သီတဖၣ် လၢသုမၤလိ လၢတၢ်ကတိၤမ့ၢ်ဂ့ၤ, ပလံာ်မ့ၢ်ဂ့ၤန့ၣ် တက့ၢ်. 16 ဒီးပကစၢ် ယ့ၣ်ၡူးအကစၢ်ဒၣ်ဝဲ, ဒီးယွၤ, ပပၢ်လၢအအဲၣ်ပှၤ, ဒီးဟ့ၣ်လီၤ ပှၤ လၢတၢ်မၤမုာ် ပှၤလီၤထူလီၤယိာ်, ဒီးတၢ်မုၢ်လၢ်အဂ့ၤ လၢတၢ်ဘျုးတၢ်ဖှိၣ်န့ၣ်, 17 မ်အမၤမုာ်ထီၣ်က့ၤသုသး, ဒီးဒုးအိၣ်ဂၢၢ်ဆိးကျၢၤသု လၢကယဲၢ် တၢ်ကတိၤအဂ့ၤ, ဒီးတၢ်မၤအဂ့ၤအပူၤန့ၣ် တက့ၢ်.

1 တၢ်ကတိၤ လၢခံကတၢၢ်, ပုၢ်သ့ၣ်ဝဲၢ်သ့ၣ်ဧၢ, ဘါထုကဖၣ်တၢ် လၢပဂီၢ် ဒ်သိးယွၤအကလုၢ်အထါ ကဃ့ၢ်, ဒီးဘၣ် တၢ်လၤတၢ်ကပီၤ, ဒ်လၢသုကျါအသိးန့ၣ်, 2 ဒီးဒ်သိး ပကပူၤဖျဲး ဒီးပှၤလၢအနၢ်က့ၣ် ဒီးပှၤအၢပှၤသီန့ၣ် တက့ၢ်. အဂ့ၢ်ဒ်အံၤ, ပှၤတအိၣ်ဘၣ်ဒီး တၢ်နာ် ကိးဂၤဒဲး ဘၣ်. 3 ဘၣ်ဆၣ်ဒီး ကစၢ် လၢအကဒုးအိၣ်ဂၢၢ်ဆိးကျၢၤ သု, ဒီးကပၢၤသု လၢတၢ်အၢတၢ်သီ သုတဘၣ်သုတဂ့ၤ တဂၤန့ၣ်, အကလုၢ်တီလီၤ. 4 ဒီးပနာ် လၢကစၢ်အပူၤ လၢသုဂ့ၢ်, လၢသုမၤတ့ၢ်, ဒီးသုကမၤဒံးတၢ် လၢပမၤလိာ် သုန့ၣ်လီၤ. 5 ဒီးမ်ကစၢ် ဆှၢ သုသးဆူ ယွၤအတၢ်အဲၣ်တၢ်ကွံ, ဒီးခရံာ် အတၢ်ဝံသးစူၤအပူၤ တက့ၢ်. 6 ဒီးပုၢ်သ့ၣ်ဝဲၢ်သ့ၣ်ဧၢ, ပမၤလိာ်သု လၢပကစၢ် ယ့ၣ်ၡူးခရံာ်အမံၤ, ဒ်သိးသုကဟးဆှဲး ကယဲၢ် ဒီပုၢ်ဝဲၢ် လၢအလဲၤ တၢ်တဂ့ၤတဘၣ်ဘၣ်, ဒီးတဒ်သိးဘၣ် ဒီးတၢ်သိၣ်တၢ်သီ လၢအဒိးန့ၢ်လၢပှၤဘၣ်, ကိးဂၤဒဲးန့ၣ် တက့ၢ်. 7 အဂ့ၢ်ဒ်အံၤ, သုဂ့ၤကွၢ်လိပှၤ ဒ်လဲၣ်ဒ်လဲၣ်န့ၣ်, သုသ့ၣ်ညါ သုကစၢ်ဒၣ်သုဝဲလီၤ. အဂ့ၢ်ဒ်အံၤ, ပတမၤဘၣ်တၢ်တဂ့ၤ တဘၣ်ဘၣ် လၢသုကျါဘၣ်. 8 ပှၤဂၤအကိၣ် ပတအီၣ်ဘၣ် ကလီကလီ နီတဂၤဘၣ်. မ့ၢ်ပမၤတၢ်, ဒီးမၤတုၤ တၢ်ဘှံးပသး, လၢမုၢ်ဆါ ဒီးလၢမုၢ်နၤ, ဒ်သိး ပသုတပာ် တၢ်ဃၢ လၢသုလိၤ နီတဂၤတဂ့ၤလီၤ. 9 ပစိပကမီၤ တအိၣ်ဘၣ်န့ၣ် တမ့ၢ်ဘၣ်. မ့ၢ်ဒ်သိး ပကပာ်ပသး လၢတၢ်အဒိအတဲာ် လၢသုကကွၢ်လိပှၤ အဂီၢ်လီၤ. 10 အဂ့ၢ်ဒ်အံၤ, ဖဲပအိၣ်ဒီးသုန့ၣ်, ပမၤလိာ်သု လၢတၢ်အံၤ, ပှၤလၢအတမၤဘၣ် တၢ်တဂၤဂၤန့ၣ်, မ်အသုတအီၣ် စ့ၢ်ကီး တၢ်တဂ့ၤ လီၤ. 11 အဂ့ၢ်ဒ်အံၤ, ပနၢ်ဟူ လၢပှၤတနီၤနီၤ လၢသုကျါ လဲၤတၢ်တဂ့ၤတဘၣ်ဘၣ်, ဒီးတမၤဘၣ်တၢ်ဘၣ်, မ့ၢ်အမ့ၢ် ပှၤမၤကျီၣ်ကျဲတၢ် ဒီးပှၤဂၤအတၢ်န့ၣ်လီၤ. 12 ပှၤမၤဝဲ ဒ်န့ၣ်တဖၣ်, ဒ်သိးအကမၤတၢ်ဘှီၣ်ဘှီၣ် ဒီးအီၣ်အကိၣ်ဒၣ်ဝဲ ဒီး,ပမၤလိာ်, ဒီးသဆၣ်ထီၣ် အခံ လၢပကစၢ် ယ့ၣ်ၡူးခရံာ် အပူၤန့ၣ်လီၤ. 13 မ့မ့ၢ်သုဝဲသ့ၣ်အံၤ, ပုၢ်သ့ၣ်ဝဲၢ်သ့ၣ်ဧၢ, မၤတၢ်ဂ့ၤန့ၣ်, သုသုတလီၤဘှံးလီၤတီၤ တဂ့ၤ. 14 ပှၤမ့ၢ်တစူၢ်ဘၣ် ပကလုၢ် လၢလံာ်အပူၤအံၤ တဂၤဂၤဒီး, တိၢ်နီၣ်အီၤ, ဒီးဒ်သိး အကမဲာ်ဆှးဒီး, သုတရ့လိာ်ဒီးအီၤတဂ့ၤ. 15 ဒီးသုတပာ် အီၤ ဒ်တၢ်အဒုၣ်အဒါအသိးတဂ့ၤ. မ်သုသိၣ်က့ၤသီက့ၤ အီၤ ဒ်ဒီပုၢ်ဝဲၢ်အသိးန့ၣ် တက့ၢ်. 16 ဒီးတၢ်ဃူတၢ်ဖိး အကစၢ် အကစၢ်ဒၣ်ဝဲန့ၣ်, မ်အဟ့ၣ် သု လၢတၢ်ဃူတၢ်ဖိး လၢတၢ်ခဲလၢာ် အပူၤ တဘိယူၢ်ဃီ တက့ၢ်. မ်ကစၢ်အိၣ်ဒီးသု ခဲလၢာ်တက့ၢ်. 17 ယၤစီၤပီလူး ကတိၤဒိၣ်တၢ် လၢယစုဒၣ်ယဲ, လၢအမ့ၢ် တၢ်ပနီၣ် လၢလံာ်ဟ့ၣ်ယုၢ်ခဲလၢာ် အပူၤန့ၣ်, ယကွဲးဒ်အံၤလီၤ. 18 ပကစၢ် ယ့ၣ်ၡူးခရံာ် အဘျုးအဖှိၣ်န့ၣ်, မ်အအိၣ်ဒီးသု ခဲလၢာ်တက့ၢ်. အၤမ့ၣ်.